論語 (漢文叢書)/子路第十三
卷之七

第十三

十三之一

子路問「政」。子曰：「先之，勞之。」請益，曰：「無倦。」

十三之二

仲弓爲季氏宰，問「政」。子曰：「先有司。赦小過。擧賢才。」曰：「焉知賢才而擧之？」曰：「擧爾所知。爾所不知，人其舍諸？」

十三之三

子路曰：「衞君待子而爲政，子將奚先？」子曰：「必也正名乎！」子路曰：「有是哉？子之迂也！奚其正？」子曰：「野哉，由也！君子於其所不知，蓋闕如也。名不正，則言不順；言不順，則事不成；事不成，則禮樂不興；禮樂不興，則刑罰不中；刑罰不中，則民無所措手足。故君子名之必可言也，言之必可行也。君子於其言，無所苟而已矣。」

十三之四

樊遲請學稼，子曰：「吾不如老農。」請學爲圃，曰：「吾不如老圃。」樊遲出，子曰：「小人哉，樊須也！上好禮，則民莫敢不敬；上好義，則民莫敢不服；上好信，則民莫敢不用情，夫如是，則四方之民，襁負其子而至矣，焉用稼？」

十三之五

子曰：「誦詩三百，授之以政，不達。使於四方，不能專對；雖多，亦奚以爲？」

十三之六

子曰：「其身正，不令而行；其身不正，雖令不從。」

十三之七

子曰：「魯衞之政，兄弟也。」

十三之八

子謂衞公子荊，「善居室：始有，曰：『苟合矣；』少有，曰：『苟完矣。』富有，曰：『苟美矣。』」

十三之九

子適衞，冉有僕。子曰：「庶矣哉！」冉有曰：「既庶矣，又何加焉？」曰：「富之。」曰：「既富矣，又何加焉？」曰：「敎之。」

十三之十

子曰：「苟有用我者，期月而已可也，三年有成。」

十三之十一

子曰：「『善人爲邦百年，亦可以勝殘去殺矣。』誠哉是言也。」

十三之十二

子曰：「如有王者，必世而後仁。」

十三之十三

子曰：「苟正其身矣，於從政乎何有？不能正其身，如正人何？」

十三之十四

冉子退朝，子曰：「何晏也？」對曰：「有政。」子曰：「其事也！如有政，雖不吾以，吾其與聞之！」

十三之十五

定公問：「一言而可以興邦，有諸？」孔子對曰：「言不可以若是其幾也！人之言曰：『爲君難，爲臣不易』。如知爲君之難也，不幾乎一言而興邦乎？」曰：「一言而喪邦，有諸？」孔子對曰：「言不可以若是其幾也！人之言曰：『予無樂乎爲君，唯其言而莫予違也。』如其善而莫之違也，不亦善乎？如不善而莫之違也，不幾乎一言而喪邦乎？」

十三之十六

葉公問「政」。子曰：「近者說，遠者來。」

十三之十七

子夏爲莒父宰，問「政」。子曰：「無欲速，無見小利。欲速，則不達；見小利，則大事不成。」

十三之十八

葉公語孔子曰：「吾黨有直躬者，其父攘羊，而子證之。」孔子曰：「吾黨之直者異於是，父爲子隱，子爲父隱，直在其中矣。」

十三之十九

樊遲問「仁」。子曰：「居處恭，執事敬，與人忠。雖之夷狄，不可棄也。」

十三之二十

子貢問曰：「何如斯可謂之『士』矣？」子曰：「行己有恥，使於四方，不辱君命；可謂『士』矣。」曰：「敢問其次。」曰：「宗族稱孝焉，鄕黨稱弟焉。」曰：「敢問其次。」曰：「言必信，行必果，硜硜然，小人哉，抑亦可以爲次矣。」曰：「今之從政者何如？」子曰：「噫！斗筲之人，何足算也！」

十三之二一

子曰：「不得中行而與之，必也狂狷乎：狂者進取，狷者有所不爲也。」

十三之二二

子曰：「南人有言曰：『人而無恆，不可以作巫醫』。「善夫！『不恆其德，或承之羞』」子曰：「不占而已矣。」

十三之二三

子曰：「君子和而不同，小人同而不和。」

十三之二四

子貢問曰：「鄕人皆好之，何如？」子曰：「未可也。」「鄕人皆惡之，何如？」子曰：「未可也。不如鄕人之善者好之，其不善者惡之。」

十三之二五

子曰：「君子易事而難說也；說之不以道，不說也；及其使人也，器之。小人難事而易說也。說之雖不以道，說也；及其使人也，求備焉。」

十三之二六

子曰：「君子泰而不驕；小人驕而不泰。」

十三之二七

子曰：「剛毅木訥，近仁。」

十三之二八

子路問曰：「何如斯可謂之『士』矣？」子曰：「切切偲偲、怡怡如也，可謂『士』矣。朋友切切偲偲，兄弟怡怡。」

十三之二九

子曰：「善人敎民七年，亦可以卽戎矣。」

十三之三十

子曰：「以不敎民戰，是謂棄之。」

論語
論語 (漢文叢書)